Komisjoni määrus (EÜ) nr 2543/95,

30. oktoober 1995,

millega sätestatakse oliiviõli ekspordilitsentside süsteemi kohaldamise üksikasjalikud erieeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühise korralduse kehtestamise kohta, [1] viimati muudetud Austria, Soome ja Rootsi ühinemisaktiga ja määrusega (EÜ) nr 3290/94, [2] eriti selle artikleid 2 ja 3,

ning arvestades, et:

määruses nr 136/66/EMÜ sätestatakse, et alates 1. novembrist 1995 tuleb oliiviõli ekspordi puhul, mille jaoks eksporditoetust taotletakse, esitada toetuse eelkinnitust sisaldav ekspordilitsents; seetõttu tuleks oliiviõlisektoris kehtestada rakendus erieeskirjad, mis lisaks komisjoni 16. novembri 1988. aasta määruses (EMÜ) nr 3719/88 (millega kehtestatakse põllumajandussaaduste impordi- ja ekspordilitsentside ning eelkinnitussertifikaatide süsteemi kohaldamise üksikasjalikud ühiseeskirjad, [3] viimati muudetud määrusega (EÜ) nr 2137/95 [4]) sätestatud andmetele peaksid eelkõige sisaldama sätteid taotluste esitamise ning taotlustes ja litsentsides esitatavate andmete kohta;

süsteemi nõuetekohase haldamise tagamiseks tuleks kindlaks määrata kõnealuse süsteemi alusel esitatavate ekspordilitsentside tagatise määr ja kehtivusaeg;

määruse nr 136/66/EMÜ artikli 3 lõikes 9 nähakse ette, et mitmepoolsete kaubandusläbirääkimiste Uruguay vooru käigus sõlmitud ekspordikoguseid käsitlevatest kokkulepetest tulenevate kohustuste täitmine tagatakse ekspordilitsentside abil; seepärast tuleks kehtestada taotluste esitamise ja litsentside väljaandmise üksikasjalik kord;

lisaks tuleks otsus ekspordilitsentsi taotluse kohta edastada alles otsustamisaja järel; see ajavahemik võimaldaks komisjonil hinnata taotletavaid koguseid ja neist johtuvaid kulusid ning võtta vajadusel konkreetseid meetmeid, mida kohaldatakse eelkõige veel lahendamata taotluste suhtes; ettevõtjate huvides on võimaldada litsentsitaotluse tagasivõtmist pärast heakskiidukoefitsiendi kindlaksmääramist;

eksporditavate koguste täpse järgimise tagamiseks tuleks sätestada erand määruses (EMÜ) nr 3719/88 ettenähtud kõrvalekaldeid puudutavates eeskirjades;

käesoleva süsteemi haldamiseks peavad litsentsitaotlusi ja väljaantud litsentside kasutamist puudutavad täpsed andmed olema komisjonile kättesaadavad; tõhusa haldamise huvides peaks liikmesriikide ja komisjoni vaheliseks teabevahetuseks sätestama ühtse vormi;

komisjoni 25. juuli 1975. aasta määruse (EMÜ) nr 2041/75 (õlide ja rasvade impordi- ja ekspordilitsentside ning eelkinnitussertifikaatide süsteemi kohaldamise üksikasjalike erieeskirjade kohta, [5] viimati muudetud määrusega (EMÜ) nr 557/91 [6]) sätted asendatakse käesoleva määruse ja komisjoni määruse (EÜ) nr 1476/95 [7] sätetega ning kõnealune määrus tuleks seetõttu kehtetuks tunnistada;

käesoleva määrusega ettenähtud meetmed on kooskõlas õli- ja rasvaturu korralduskomitee arvamusega

ON VASTU VÕTNUD KÄESOLEVA MÄÄRUSE:

Artikkel 1

Alates 1. novembrist 1995 tuleb oliiviõlisektori toodete ekspordi puhul, millele taotletakse eksporditoetust, esitada ekspordilitsents, milles toetuse summa on eelnevalt kindlaks määratud.

Artikkel 2

1. Ekspordilitsentsid kehtivad väljaandmise kuupäevast määruse (EMÜ) nr 3719/88 artikli 21 lõike 1 tähenduses kuni sellele järgneva kolmanda kuu lõpuni.

2. Litsentsitaotluste ja litsentside lahtrisse 15 märgitakse toote kirjeldus ja lahtrisse 16 eksporditoetuste saamiseks põllumajandustoodete nomenklatuuri 11numbriline tootekood.

3. Ekspordilitsentside tagatise summa on 12 eküüd 100 kilogrammi kohta.

Artikkel 3

1. Ekspordilitsentside taotlusi võib esitada pädevatele asutustele igal nädalal esmaspäevast kolmapäevani.

Neljapäeval või reedel esitatud avaldusi loetakse esitatuks järgmisel esmaspäeval.

2. Ekspordilitsentsid antakse välja lõikes 1 osutatud ajavahemikule järgneva nädala esimesel tööpäeval, tingimusel et komisjon pole vahepeal võtnud ühtegi lõikes 4 osutatud erimeedet.

3. Kui:

a) taotletud litsentsi väljaandmine põhjustab tõenäoliselt olemasolevate eelarveliste summade ületamise või müüdavate üldkoguste ammendumise, võttes arvesse määruse nr 136/66/EMÜ artikli 3 lõikes 1 sätestatud määrasid ja/või kõnealusel ajavahemikul tekkivaid kulusid;

b) taotletavate litsentside väljaandmine ei võimalda tagada ekspordi järjepidevust ülejäänud turustusaasta jooksul. Sellistel juhtudel võetakse kõnealuse toote puhul arvesse:

- kauplemise hooajalisust, turuolukorda ning eriti hindade suundumust turul ja sellest tulenevaid eksporditingimusi,

- vajadust tõkestada spekulatiivseid taotlusi, mis põhjustavad ettevõtjate vahelise konkurentsi moonutamist,

võib komisjon:

- määrata taotletud kogustele ühtse heakskiiduprotsendi,

- jätta rahuldamata taotlused, mille suhtes ei ole veel ekspordilitsentse antud,

- peatada ekspordilitsentside taotluste esitamise maksimaalselt viieks tööpäevaks. Otsuse pikema peatamisaja kohta võib teha määruse nr 136/66/EMÜ artiklis 38 sätestatud korras. Sellistel juhtudel ei võeta peatamisaja jooksul ekspordilitsentside taotlusi vastu.

Neid meetmeid võib kohandada vastavalt tootele.

4. Kui taotletud kogused lükatakse tagasi või neid vähendatakse, vabastatakse tagatis viivitamata nende koguste osas, mille puhul taotlust ei rahuldatud.

5. Kui määratakse ühtne heakskiiduprotsent alla 85 %, antakse litsentse hoolimata lõikest 2 välja hiljemalt üheteistkümnendal tööpäeval pärast kõnealuse protsendi avaldamist Euroopa Ühenduste Teatajas. Selle avaldamisele järgneva kümne tööpäeva jooksul võib ettevõtja:

- oma taotluse tagasi võtta, millisel juhul vabastatakse tagatis viivitamata,

- või taotleda litsentsi kohest väljaandmist, millisel juhul väljastab pädev asutus selle viivitamata, kuid mitte enne litsentsitaotluse esitamisele järgnevat esmaspäeva.

Artikkel 4

Määruse (EMÜ) nr 3719/88 artikli 8 lõikes 4 osutatud kõrvalekallete piires eksporditud kogused ei anna õigust toetuse saamiseks.

Litsentsi lahter 22 peab sisaldama vähemalt ühte järgmistest märkustest:

- Restitución válida por… toneladas (cantidad por la que se expida el certificado)

- Restitutionen omfatter… tons (den mængde, licensen vedrører)

- Erstattung gültig für… Tonnen (Menge, für welche die Lizenz ausgestellt wurde)

- Επιστροφή ισχύουσα για … τόνος (ποσότητα για την οποία έχει εκδοθει το πιστοποιητικό)

- Refund valid for… tonnes (quantity for which the licence is issued)

- Restitution valable pour… tonnes (quantité pour laquelle le certificat est délivré)

- Restituzione valida per… t (quantitativo per il quale il titolo è rilasciato)

- Restitutie geldig voor… ton (hoeveelheid waarvoor het certificaat wordt afgegeven)

- Restituição válida para… toneladas (quantidade relativamente à qual é emitido o certificado)

- Tuki on voimassa… tonnille (määrä, jolle todistus on myönnetty)

- .

Käesolevat artiklit kohaldatakse ainult nende litsentside suhtes, mille alusel eksporditakse tooteid, mille suhtes on toetus ette nähtud.

Artikkel 5

1. Liikmesriigid edastavad komisjonile igal neljapäeval hiljemalt kell 14.00 faksiga:

a) artiklis 1 osutatud ekspordilitsentside taotlused, mis on esitatud sama nädala esmaspäevast kolmapäevani;

b) kogused, mille suhtes on eelmisel esmaspäeval antud välja ekspordilitsentsid;

c) kogused, mille puhul ekspordilitsentside taotlused eelmise nädala jooksul vastavalt artikli 3 lõikele 5 on tagasi võetud.

2. Lõike 1 punktis a osutatud taotluste teatises määratletakse:

- kogused kvaliteedi ja pakendiliigi kaupa,

- jaotus sihtkoha järgi, juhul kui toetuse määr erineb sõltuvalt sihtkohast,

- kohaldatava toetuse määr,

- toetuse kogusumma eküüdes kategooria kohta.

3. Liikmesriigid teatavad komisjonile kuude kaupa pärast ekspordilitsentside kehtivusaja lõppu kasutamata jäänud ekspordilitsentsides sisalduvad kogused.

4. Kõik lõigetes 1 ja 3 osutatud teatised, kaasa arvatud tühiteatised, esitatakse vastavalt lisas esitatud näidisele.

Artikkel 6

Kui käesoleva määrusega ei ole sätestatud teisiti, kohaldatakse komisjoni määrust (EMÜ) nr 3665/87 [8] ja määrust (EMÜ) nr 3719/88.

Artikkel 7

Määrus (EMÜ) nr 2041/75 tunnistatakse kehtetuks.

Kõnealust määrust kohaldatakse siiski vastavalt sellele määrusele enne 1. novembrit 1995 väljaantud eelkinnitussertifikaatide suhtes.

Artikkel 8

Käesolev määrus jõustub päev pärast selle avaldamist Euroopa Ühenduste Teatajas.

Määrust kohaldatakse ekspordilitsentside suhtes, mida taotletakse vastavalt käesolevale määrusele alates 1. novembrist 1995.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 30. oktoober 1995

Komisjoni nimel

komisjoni liige

Franz Fischler

[1] EÜT 172, 30.9.1966, lk 3025/66.

[2] EÜT L 349, 31.12.1994, lk 105.

[3] EÜT L 331, 2.12.1988, lk 1.

[4] EÜT L 214, 8.9.1995, lk 21.

[5] EÜT L 213, 11.8.1975, lk 1.

[6] EÜT L 62, 8.3.1991, lk 23.

[7] EÜT L 145, 29.6.1995, lk 35.

[8] EÜT L 351, 14.12.1987, lk 1.

--------------------------------------------------

LISA

+++++ TIFF +++++

+++++ TIFF +++++

--------------------------------------------------